EUROOPAN KOMISSIO Bryssel 2.6.2021 COM(2021) 273 final KOMISSION KERTOMUS NEUVOSTOLLE Seitsemästoista kertomus 29. huhtikuuta 2004 annetun neuvoston asetuksen (EY) N:o 866/2004 täytäntöönpanosta ja sen soveltamisesta aiheutuneesta tilanteesta 1. tammikuuta ja 31. joulukuuta 2020 välisenä aikana

















KOMISSION KERTOMUS NEUVOSTOLLE Seitsemästoista kertomus 29. huhtikuuta 2004 annetun neuvoston asetuksen (EY) N:o 866/2004 täytäntöönpanosta ja sen soveltamisesta aiheutuneesta tilanteesta 1. tammikuuta ja 31. joulukuuta 2020 välisenä aikana Vuoden 2003 liittymisasiakirjan pöytäkirjassa nro 10 olevan 2 artiklan mukaisesta järjestelystä annettu neuvoston asetus (EY) N:o 866/2004 , jäljempänä ’vihreää linjaa koskeva asetus’, tuli voimaan 1. toukokuuta 2004. Siinä määritellään ehdot, joiden mukaisesti EU:n lainsäädäntöä sovelletaan henkilöiden, tavaroiden ja palvelujen liikkumiseen Kyproksen tasavallan hallituksen tosiasialliseen hallintaan kuuluvien ja sen hallintaan kuulumattomien alueiden välisen linjan yli. Kyseisten sääntöjen tehokkuuden varmistamiseksi niiden soveltaminen on ulotettu koskemaan näiden alueiden ja Yhdistyneen kuningaskunnan suvereniteettiin kuuluvan itäisen tukikohta-alueen, jäljempänä ’itäinen tukikohta-alue’, väliin jäävää raja-aluetta. Tämä kertomus kattaa 1. tammikuuta ja 31. joulukuuta 2020 välisen ajanjakson. Raportointijakson aikana Kypros kärsi huomattavasti covid-19-pandemian puhkeamisesta, joka häiritsi kaikin tavoin saaren jokapäiväistä elämää, myös henkilöiden ja tavaroiden liikkumista vihreän linjan yli. Komissio jatkoi vuonna 2020 rakentavaa vuoropuhelua asetuksen täytäntöönpanosta Kyproksen tasavallan viranomaisten, tukikohta-alueen hallinnon ja Kyproksen turkkilaisen kauppakamarin kanssa. 1. HENKILÖIDEN LINJANYLITYS 1.1 Ylitykset hyväksytyissä ylityspaikoissa Asetus muodostaa oikeudellisen kehyksen kyproslaisten, muiden EU:n jäsenvaltioiden ja kolmansien maiden kansalaisten liikkumiselle vihreän linjan, jäljempänä ’linja’, yli hyväksytyissä ylityspaikoissa. Vuonna 2020 kyproksenkreikkalaisten ja kyproksenturkkilaisten linjanylitykset vähenivät edellisvuoteen verrattuna huomattavasti. Kyproksen tasavallan poliisilta, jäljempänä ’CYPOL’, saatujen tietojen mukaan raportointijakson aikana 397 717 kyproksenkreikkalaista henkilöä (edellisenä vuonna 2 399 269) ja 176 769 kyproksenkreikkalaista ajoneuvoa (edellisenä vuonna 1 266 457) ylitti linjan hallituksen hallinnassa olevilta alueilta Kyproksen pohjoisosaan, ja 382 370 kyproksenturkkilaista henkilöä (edellisenä vuonna 1 295 689) ja 225 735 kyproksenturkkilaista ajoneuvoa (edellisenä vuonna 503 520) ylitti linjan Kyproksen pohjoisosasta hallituksen hallinnassa oleville alueille. Myös muiden EU:n kansalaisten kuin kyproslaisten sekä kolmansien maiden kansalaisten linjanylitykset vähenivät. Muut EU:n kansalaiset kuin kyproslaiset sekä kolmansien maiden kansalaiset ylittivät linjan raportointijaksolla 106 624 kertaa (edellisenä vuonna 1 515 717). Edellä mainitut CYPOLin toimittamat luvut eivät kuitenkaan sisällä tietoja henkilöistä ja ajoneuvoista, jotka tulivat Kyproksen pohjoisosasta ja ylittivät linjan Pergamosin ja Strovilian ylityspaikoissa, jotka kuuluvat Yhdistyneen kuningaskunnan itäisen tukikohta-alueen hallinnon alaisuuteen. Itäisen tukikohta-alueen toimittamien tietojen mukaan 90 955 kyproksenkreikkalaista henkilöä (edellisenä vuonna 418 728) ja 53 604 kyproksenkreikkalaista ajoneuvoa (edellisenä vuonna 259 586) ylitti linjan Kyproksen pohjoisosaan. Samanaikaisesti 236 346 kyproksenturkkilaista henkilöä (edellisenä vuonna 530 335) ja 155 955 kyproksenturkkilaista ajoneuvoa (edellisenä vuonna 351 836) ylitti linjan toiseen suuntaan. Lisäksi 136 726 EU:n kansalaista (lukuun ottamatta kyproslaisia) sekä kolmansien maiden kansalaista ylitti linjan molempiin suuntiin. Ylityspaikoissa työskentelevän CYPOLin henkilöstön määrä vuonna 2020 oli 76, kun se vuonna 2019 oli 93. Kyproksen turkkilaisyhteisön keräämien tietojen mukaan sekä kyproksenkreikkalaisten henkilöiden (495 448) että kyproksenkreikkalaisten ajoneuvojen (278 338) ylitykset hallituksen hallinnassa olevilta alueilta Kyproksen pohjoisosaan vähenivät vuonna 2020 (edellisenä vuonna henkilöiden ylityksiä oli 2 406 561 ja ajoneuvojen 1 205 194). Tiedoista käy ilmi, että linjan toiseen suuntaan ylittäneiden kyproksenturkkilaisten henkilöiden (685 671) ja ajoneuvojen (361 363) määrät vähenivät nekin (edellisenä vuonna henkilöitä oli 2 090 189 ja ajoneuvoja 930 165). Toimitettujen tilastojen mukaan 335 934 EU:n kansalaista (lukuun ottamatta kyproslaisia) ja kolmansien maiden kansalaista ylitti linjan hallituksen hallinnassa olevilta alueilta Kyproksen pohjoisosaan (edellisenä vuonna 2 149 528). Ylitysten määrän suuri väheneminen johtui siitä, että covid-19-pandemian vuoksi useita ylityspaikkoja suljettiin tietyiksi ajanjaksoiksi ja avoinna oleville ylityspaikoille asetettiin rajoituksia. Lisäksi molempien yhteisöjen eri aikoina pandemian seurauksena käyttöön ottamat sulut ja niistä johtuva sosiaalisen ja taloudellisen toiminnan väheneminen estivät myös ihmisiä ylittämästä vihreää linjaa. Sen jälkeen, kun covid-19-pandemia oli puhjennut Kyproksessa, Kyproksen tasavallan ministerineuvosto päätti 29. helmikuuta 2020 sulkea väliaikaisesti neljän ylityspaikan eli Ledra Streetin, Deryneian, Astromeritis-Zodhian ja Lefka-Aplikin ylityspaikat. Ne avattiin uudelleen 21. kesäkuuta 2020 lukuun ottamatta Ledra Streetiä, joka oli suljettuna raportointijakson loppuun asti. Kyproksen tasavallan hallitus ilmoitti 21. kesäkuuta, että ainoastaan Kyproksen kansalaiset ja henkilöt, joilla on Kyproksen tasavallan myöntämä oleskelulupa, saavat ylittää linjan muissa ylityspaikoissa kuin Ledra Streetillä edellyttäen, että he ovat saaneet covid-19-testistä negatiivisen tuloksen enintään 72 tuntia ennen ylitystä. Lisäksi tietyt henkilöryhmät saivat ylittää linjan esittämällä covid-19-testin negatiivisen tuloksen vain ensimmäisellä ylityksellään. Nämä ryhmät olivat kyproksenkreikkalaiset ja kyproksenturkkilaiset työntekijät, kyproksenturkkilaiset opiskelijat, erityisalueilla asuvat kyproksenkreikkalaiset ja Kyproksen kansalaiset, jotka ylittävät linjan päästäkseen sairaanhoitoon valtion valvomilla alueilla. Myös diplomaatit ja kansainvälisten järjestöjen henkilöstö saivat ylittää linjan. Kyproksen tasavalta ilmoitti sallivansa myös näiden kriteerien ulkopuolelle jäävien henkilöiden ylitykset humanitaarisin perustein. Kyproksen turkkilainen yhteisö asetti myös ylityspaikoille useita rajoituksia. Maaliskuussa Strovilian ja Kato Pyrgos-Karavostelin ylityspaikat suljettiin väliaikaisesti. Maaliskuusta kesäkuuhun muut ylityspaikat olivat suljettuina kaikilta muilta paitsi kyproksenturkkilaisilta. Kesäkuusta lähtien näitä rajoituksia lievennettiin tiettyjen henkilöryhmien osalta. Heidän oli esitettävä negatiivinen tulos covid-19-testistä, joka oli tehty enintään 72 tuntia ennen ylitystä. Syyskuusta lähtien useimmat vihreän linjan ylittävät henkilöt joutuivat karanteeniin. Joulukuussa määrättiin tietyissä maissa hiljattain käyneet henkilöt kokonaan ylityskieltoon ja kyproksenturkkilaiset, jotka olivat hiljattain käyneet näissä maissa, joutuivat karanteeniin. Rajoitusten käyttöönotto ylityspaikoilla johti mielenosoituksiin molemmissa yhteisöissä. Komissio ilmoitti Kyproksen tasavallalle, että tilapäisiä rajoituksia voidaan käyttää vain poikkeusolosuhteissa tilanteissa, jotka vaikuttavat vakavasti yleiseen järjestykseen tai yleiseen turvallisuuteen, ja vasta viimeisenä keinona. Lisäksi väliaikaisten rajoitusten olisi oltava voimassa vain niin kauan kuin niihin johtaneet olosuhteet jatkuvat, ja niiden on aina oltava oikeasuhteisia ja yhteisön säännöstön mukaisia. Komissio seuraa rajoituksia edelleen hyvin tarkasti varmistaakseen, että kaikki kansanterveyden suojelemiseksi toteutetut toimenpiteet ovat oikeasuhteisia ja yhteisön säännöstön mukaisia.

Kyproksen tasavallan ministerineuvosto hyväksyi 27. marraskuuta 2019 päätöksen N:o 88.638 aiheesta ”Lisääntyvien muuttovirtojen hallinta – säännöstön muuttaminen vuoden 2003 liittymisasiakirjan pöytäkirjassa 10 olevan 2 artiklan mukaisesta järjestelystä annetun asetuksen (EY) N:o 866/2004 täytäntöönpanemiseksi (Vihreä linja – henkilöiden linjanylitys)”. Kyproksen tasavalta on ilmoittanut, että tämän päätöksen seurauksena asetuksen täytäntöönpanoon ei ole käytännössä tehty muutoksia. Komissio lähetti 23. tammikuuta 2020 Kyproksen tasavallan viranomaisille kirjeen, joka koski tätä päätöstä. Päätös N:o 88.638 kumottiin 28. toukokuuta 2020 Kyproksen tasavallan ministerineuvoston päätöksellä N:o 89.486. Kyproksen tasavallan viranomaiset eivät edelleenkään päästä EU:n kansalaisia kuljettavia kyproksenturkkilaisia linja-autoja hallituksen hallinnassa oleville alueille, ellei niillä ole Kyproksen tasavallan myöntämiä, kaikilta osin EU:n säännöstön mukaisia asiakirjoja. Kyproksella olevien YK:n valvontajoukkojen (UNFICYP) tuella molempien yhteisöjen uskonnonharjoituksen helpottamista jatkettiin. UNFICYP helpotti kolmeatoista uskonnollisia toimituksia Kyproksen pohjoisosissa koskevaa pyyntöä ennen covid-19-pandemian puhkeamista maaliskuussa. 1.2 Laiton muuttoliike linjan yli ja turvapaikanhakijat CYPOLin luvut vuodelta 2020 osoittavat, että linjan Kyproksen pohjoisosasta hallituksen hallinnassa oleville alueille laittomasti ylittäneiden määrä pieneni. Vuonna 2020 linjan ylitti 4 857 laitonta tulijaa, kun vastaavat luvut vuosina 2019, 2018 ja 2017 olivat 7 409, 4 451 ja 1 686. Laittomien tulijoiden yleisimmät lähtömaat olivat Syyria (1 265), Kamerun (610), Bangladesh (438), Pakistan (433) ja Jordania (407). Laiton maahantulo on edelleen vakava huolenaihe Kyproksen viranomaisille. Näistä 4 857 laittomasta tulijasta 81,5 prosenttia (edellisenä vuonna 98 prosenttia) on hakenut kansainvälistä suojelua Kyproksen tasavallassa. Turvapaikanhakijoiden yleisin lähtömaa oli Syyria (1 144 hakemusta). CYPOL on tunnistanut tulijoita samojen kriteerien perusteella kuin aikaisempinakin vuosina eli lähinnä kyseisten tulijoiden matka-asiakirjoihin sisältyvien tietojen ja näiden omien lausuntojen perusteella. Arvion perusteella lähes kaikki tulijat, jotka linjan laittoman ylityksen jälkeen oli pysäytetty hallituksen hallinnassa olevilla alueilla, olivat aiemmin saapuneet Kyproksen pohjoisosaan Turkin alueelta. Kyproksen turkkilaisyhteisö on vahvistanut komissiolle, että Kyproksen pohjoisosassa on jatkettu toimia laittoman maahanmuuton estämiseksi. Vuonna 2020 pääsy Kyproksen pohjoisosaan evättiin 2 147 henkilöltä . Kyproksen pohjoisosassa kiinni otetut 1 162 henkilöä karkotettiin. Molempien yhteisöjen edustajat tapasivat säännöllisesti YK:n alaisessa rikosasioita käsittelevässä teknisessä komiteassa. Yhteisöt käyttivät edelleen komitean jatkeeksi perustettua yhteistä viestintätoimistoa (Joint Communications Room), joka tarjoaa foorumin rikosasioita koskevalle tietojenvaihdolle. Yhteinen viestintätoimisto helpotti raportointijakson aikana seitsemän rikoksesta epäillyn vaihtoa yhteisöjen välillä UNFICYP:n tuella. CYPOL on kuvannut yhteistyötä muiden Kyproksen tasavallan hallintoyksikköjen ja itäisen tukikohta-alueen hallinnon kanssa erittäin hyväksi. Itäinen tukikohta-alue Raportointijakson aikana itäisen tukikohta-alueen viranomaiset eivät sulkeneet kumpaakaan määräysvallassaan olevaa ylityspaikkaa pandemian vuoksi vaan asettivat linjanylityksille rajoituksia, jotka olivat vastaavia kuin Kyproksen tasavallan asettamat. Laiton muutto Kyproksen pohjoisosasta itäisen tukikohta-alueen kautta on lisääntynyt. Vuonna 2020 otettiin kiinni 66 linjan laittomasti ylittänyttä henkilöä. Linjanylitys evättiin 133 henkilöltä. Suurimman ryhmän (53 henkilöä) muodostivat Turkin kansalaiset. Kyproksen tasavallan liittymisasiakirjan pöytäkirjan nro 3 asiaankuuluvien määräysten mukaisesti itäisen tukikohta-alueen viranomaiset epäsivät linjanylityksen myös muilta Kyproksen pohjoisosan kautta saapuvilta ulkomaalaisilta, jotka olivat enimmäkseen Venäjältä ja Yhdysvalloista. Kyseiset henkilöt ohjattiin itäisen tukikohta-alueen ulkopuolella sijaitseviin ylityspaikkoihin maahantulon käsittelemiseksi Kyproksen tasavallan asiassa soveltamien vaatimusten mukaisesti. Tukikohta-alueen virkamiehet pitävät yhteistyötään Kyproksen tasavallan kanssa edelleen erinomaisena. Ylityspaikkojen ulkopuolella tukikohta-alueen poliisi suoritti riskeihin ja tiedusteluun perustuvaa partiointia laittoman maahantulon torjumiseksi. Tätä partiointia täydennettiin tukikohta-alueen tullin ja sotilashenkilöstön suorittamalla partioinnilla. Raportointijaksolla lähetettiin lisää henkilöstöä vihreän linjan valvontaan, perustettiin linjan valvontaan keskittynyt tiedusteluyksikkö ja otettiin käyttöön kaksi uutta erikoisajoneuvoa. Paikallisilla asukkailla ja maanviljelijöillä on Pergamosin kylässä ja sen läheisyydessä neljä luvatonta ylityspaikkaa, joita on erityisen vaikea valvoa. Kuten aiemmissa kertomuksissa on todettu, nämä luvattomat ylityspaikat ovat edelleen ongelma, johon olisi löydettävä ratkaisu liittymisasiakirjan pöytäkirjassa nro 3 olevan 5 artiklan 2 kohdan mukaisesti. Kyproksen turkkilainen yhteisö sulki raportointijaksolla kolme neljästä luvattomasta ylityspaikasta muutamaksi kuukaudeksi covid-19-pandemian puhkeamisen jälkeen, kun taas itäisen tukikohta-alueen viranomaiset ottivat käyttöön tietarkastuspisteen jäljellä olevassa luvattomassa ylityspaikassa. 2. TAVAROIDEN LINJANYLITYS 2.1 Kaupan arvo Vihreää linjaa koskevan komission asetuksen 4 artiklan mukaisesti tavaroita voidaan tuoda Kyproksen tasavallan hallituksen hallintaan kuulumattomilta alueilta sen hallituksen hallintaan kuuluville alueille, mikäli ne ovat 4 artiklassa vahvistettujen vaatimusten mukaisia ja mikäli niillä on Kyproksen turkkilaisen kauppakamarin myöntämä saateasiakirja. Kyproksen turkkilainen kauppakamari ja Kyproksen tasavallan viranomaiset ovat komission asetuksen (EY) N:o 1480/2004 8 artiklan mukaisesti ilmoittaneet kuukausittain niiden tavaroiden lajin, määrän ja arvon, joille oli myönnetty saateasiakirjat. Kyproksen turkkilaisen kauppakamarin toimittamien tilastotietojen mukaan niiden tavaroiden kokonaisarvo, joille oli myönnetty saateasiakirjat, oli 4 974 335 euroa (edellisenä vuonna 6 313 011 euroa). Luvut osoittavat, että niiden tavaroiden kokonaisarvo, joille oli myönnetty saateasiakirjat, oli 21 prosenttia pienempi kuin vuonna 2019.

Kyproksen tasavallan toimittamien tilastotietojen mukaan linjan tosiasiallisesti ylittäneiden, saateasiakirjoilla varustettujen tavaroiden yhteenlaskettu arvo pieneni 14 prosenttia eli kaupan arvo oli 4 693 898 euroa (edellisenä vuonna 5 464 237 euroa). Vaikka kauppa hallituksen hallinnassa olevilta alueilta Kyproksen pohjoisosaan ei kuulu vihreää linjaa koskevan asetuksen soveltamisalaan, todettakoon kuitenkin, että sen arvo laski Kyproksen kauppa- ja teollisuuskamarin lukujen mukaan noin 7 prosenttia vuosien 2019 ja 2020 välillä, 748 237 eurosta 694 281 euroon. Hallituksen hallinnassa olevilta alueilta Kyproksen pohjoisosaan suuntautuvan kaupan arvo oli 14,8 prosenttia suhteessa vastakkaiseen suuntaan tapahtuneen kaupan arvoon (13,7 prosenttia vuonna 2019). Kyproksen turkkilaisyhteisö soveltaa edelleen kauppajärjestelmää, joka periaatteessa vastaa vihreää linjaa koskevassa asetuksessa säädettyjä rajoituksia. Kyproksenturkkilaiset sidosryhmät ilmoittivat tärkeimmäksi syyksi tähän paikallisen yritystoiminnan suojelun. Lisäksi kaupankäyntiä hallituksen hallinnassa olevilta alueilta Kyproksen pohjoisosaan voidaan harjoittaa vasta sen jälkeen, kun tuontilupa on myönnetty. Kauppajärjestelmää ei kuitenkaan aina sovelleta yhdenmukaisesti. 2.2 Tavaralajit Kaupankäynnin kohteena olleet tuotteet olivat vuonna 2020 pitkälti samoja kuin aikaisemmin. Kauppaa käytiin edelleen eniten muovituotteilla ja seuraavaksi eniten tuoreella kalalla, rakennusmateriaaleilla ja tehdasvalmisteisilla konteilla. Kauppaa käytiin myös uusilla tuotteilla, kuten käsien desinfiointiaineella ja saippualla. 2.3 Tavaroiden liikkumista koskevat esteet ja vaikeudet Joidenkin ylityspaikkojen sulkeminen ja rajoitusten asettaminen joillekin ylityspaikoille vaikuttivat vihreän linjan yli käytävään tavarakauppaan. Kaupan jatkumisen turvaamiseksi molempien yhteisöjen elinkeinonharjoittajat perustivat ”kontaktittoman” kaupan järjestelmän, jossa myyjä jätti tavarat puskurivyöhykkeelle kahden ylityspaikan väliin. Ostajat keräsivät ne sieltä ja toimittivat ne sitten Kyproksen tasavallan viranomaisten tarkastettavaksi. Muita linjan ylittävän kaupan esteitä on edelleen olemassa, mikä on komission ja kyproksenturkkilaisten toimijoiden mukaan syy kaupan vähyyteen. Kuten aiemmissa kertomuksissa on todettu , kysymystä kyproksenturkkilaisten hyötyajoneuvojen ylityksistä hallituksen hallinnassa oleville alueille ei ole edelleenkään ratkaistu. Toistaiseksi tilanne on siis se, etteivät yli 7,5 tonnia painavat kyproksenturkkilaiset hyötyajoneuvot voi ylittää linjaa, jos niillä ei ole Kyproksen tasavallan myöntämiä, kaikilta osin EU:n säännöstön mukaisia asiakirjoja. Kyproksen tasavallan viranomaiset ovat ilmoittaneet komissiolle ottaneensa käyttöön määräyksiä, joiden avulla kyproksenturkkilaisten on helpompi saada katsastustodistus ja ammattikuljettajan ajokortti. Asian ratkaiseminen lisäisi merkittävästi kaupan määrää, koska se helpottaisi tavaroiden kuljetusta. Lisäksi asian ratkaiseminen vahvistaisi talouden toimijoiden välisiä yhteyksiä Kyproksessa ja parantaisi näin merkittävästi yhteisöjen välistä luottamusta. Komissio jatkaa yhteistyötä Kyproksen tasavallan viranomaisten ja Kyproksen turkkilaisyhteisön kanssa, jotta kysymykseen saataisiin ratkaisu. Kuten aiemmissa kertomuksissa on todettu, Kyproksen tasavallan viranomaiset eivät edelleenkään salli jalostettujen elintarvikkeiden tai elintarvikkeiden kanssa kosketukseen joutuvien materiaalien tuomista linjan yli terveysviranomaisten ilmaistua huolensa Kyproksen pohjoisosassa käytetystä tuotantomenetelmästä. Komissio on vahvistanut Kyproksen tasavallalle, että näiden tuotteiden kuljettaminen vihreän linjan yli on sovellettavan lainsäädännön nojalla sallittua eivätkä Kyproksen tasavallan viranomaiset saisi kieltää sitä. Vaikka viranomaiset voivat vihreää linjaa koskevan asetuksen mukaisesti ottaa ylityspaikoissa tuotteista näytteitä ja analysoida ne, niiden ei tulisi estää kaikkien jalostettujen elintarvikkeiden linjanylitystä. Komissio pitää valitettavana, että raportointijaksolla ei ole edistytty näiden ongelmien ratkaisemisessa millään tavalla. Komissio on edelleen erittäin huolestunut vihreää linjaa koskevan asetuksen asianmukaisesta täytäntöönpanosta jalostettujen elintarvikkeiden osalta ja jatkaa asian käsittelyä Kyproksen tasavallan viranomaisten kanssa. Edellisten vuosien tapaan kyproksenturkkilaiset elinkeinonharjoittajat ovat raportoineet vaikeuksista saada tuotteitaan kauppojen valikoimiin ja mainostaa tuotteitaan ja palvelujaan hallituksen hallintaan kuuluvilla alueilla. Tämä ehkäisee kauppaa. Kuten aiemmin, elinkeinonharjoittajat ovat kertoneet kyproksenkreikkalaisten haluttomuudesta ostaa kyproksenturkkilaisia tuotteita. Lisäksi mainittiin, että molempien yhteisöjen elinkeinonharjoittajat törmäävät moniin hallinnollisiin ongelmiin yrittäessään solmia liikesuhteita toiseen yhteisöön. Esimerkiksi vihreän linjan yli kauppaa käyvillä kyproksenturkkilaisilla on vaikeuksia avata tiliä pankeissa, jotka sijaitsevat hallituksen hallinnassa olevilla alueilla. Talouden toimijoiden on linjan molemmilla puolilla voitava vapaasti solmia toimintansa edellyttämiä liikesuhteita. 2.4 Tavaroiden salakuljetus Tavaroiden salakuljetus jatkuu edelleen, mikä johtuu laittomien linjanylitysten valvonnan vaikeudesta. Vuonna 2020 Kyproksen tasavallan viranomaiset suorittivat 494 takavarikointia eli 79 prosenttia vähemmän kuin edellisenä vuonna, jolloin vastaava luku oli 2 315). Takavarikointien väheneminen kuvastaa henkilöiden liikkumisen yleistä vähenemistä pandemian aikana. Maataloustuotteiden sekä teollis- ja tekijänoikeuksia loukkaavien tavaroiden salakuljetus väheni huomattavasti. Kyproksen tasavallan vihreällä linjalla takavarikoimien savukkeiden ja itsekäärittävissä savukkeissa käytettävän tupakan määrät vähenivät myös: savukkeita takavarikoitiin 78 620 kappaletta ja kääretupakkaa 103 135 grammaa (edellisenä vuonna 311 980 savuketta ja 302 863 grammaa). Lisäksi takavarikoitiin 7 660 sähkösavukepatruunaa ja 135 525 grammaa vesipiipputupakkaa. Muita takavarikoituja tavaroita olivat alkoholi, autot, polttoaine, lääkkeet ja hyönteismyrkyt. Seitsemän salakuljetustapausta vietiin tuomioistuimeen. Tapauksissa, jotka koskivat pienten savukemäärien salakuljetusta, määrättiin yleensä hallinnollinen seuraamus ja takavarikoitujen tuotteiden menetys. Vuonna 2020 itäisen tukikohta-alueen viranomaiset takavarikoivat salakuljetettuja tavaroita itäisellä tukikohta-alueella myös aiempaa vähemmän. Takavarikkoja tehtiin 138, kun vuonna 2019 niitä tehtiin 653. Puskurivyöhykkeellä sijaitsevan Pylan kylän kyproksenturkkilaisen väestön perinteisten tavarahankintojen osalta (vihreää linjaa koskevan asetuksen 4 artiklan 10 kohta) itäisen tukikohta-alueen hallinto valvoi muun muassa rakennusmateriaalien, kalan ja savukkeiden määriä ja tilastoi ne. 2.5 Kaupan helpottaminen Komissio jatkoi edelleen keinojen etsimistä linjan ylittävän kaupan lisäämiseksi. Komissio keskusteli raportointijakson aikana Kyproksen tasavallan viranomaisten kanssa. Se keskusteli myös Kyproksen turkkilaisen kauppakamarin kanssa väliaikaisesta ratkaisusta saavutetun yhteisymmärryksen täytäntöönpanotoimenpiteistä. Tähän ratkaisuun päästiin puheenjohtaja Jean-Claude Junckerin johdolla hänen vieraillessaan Kyproksella 16. heinäkuuta 2015. Ratkaisua sovelletaan, kunnes Kyproksen jälleenyhdistyminen on toteutunut. Komissio pyrkii kaikin tavoin toteuttamaan tähän liittyviä toimenpiteitä vuonna 2021.